MBIMBILIYA YEJI KWALUMUNANGA KUYOYA CHAVATU
Ngwazangile Kwasa Ngunja Vavuluka Ngwavo Baseball
MWAKA ASEMUKILE: 1928
MULIFUCHI ASEMUKILA: COSTA RICA
CHIYOYELO CHENYI CHAKUNYIMA: NGWAZANGILE CHIKUMA KUHEMA CHAKULITAPA NANJUKA
MUJIMBU WAKUYOYA CHAMI
Ngwakolelele munganda yaPuerto Limón yize yatwamina kungenge yakalungalwilji mulifuchi lyaCosta Rica. Twasemuka tuva 8, kaha ami yami wamuchi 7. Tata afwile omu ngwapwile namyaka yakusemuka 8. Kaha mama atulelele ukawenyi kaha.
Kufuma vene kuunyike wami, ngwazangilenga chikuma kwasa ngunja vavuluka ngwavo Baseball. Omu ngwapwile namyaka yakusemuka kafwe 20, ngwengilile mulizavu lyavaka-kwasa ngunja kaneyi. Kahomu ngwapwile mulizavu kaneli, mukulwane wangunja kana angulwezele mangana nguyenga nakwashila mulifuchi lyaNicaragua. Oloze hakuwana nge mama apwile nakuviza, ngocho kwangwasakile kumuseza nakuya nakutwama kulifuchi kanako. Kufumaho nawa, vangusanyikile kuya nakwingila mulizavu lyavaka-kwasa ngunja kaneyi mulifuchi lyaCosta Rica. Halwola kanelu ngwetavilile kuya. Kutwala muze ngwapwile mulizavu kana kufuma mu 1949 nakuheta mu 1952, kaha ngwashilililenga mumafuchi akufwana nge Cuba, naMexico, naNicaragua. Ngwashilenga kanawa ngunja kana, kaha kangwalimbenjelengako. Ngwevwilenga kuwaha omu vatu vapwilenga nakungukuwilila.
Chaluvinda, ngwalingilenga naujila. Numba tuhu ngwapwile nakajila kami umwe, oloze kwapwilenga nawa naveka. Kaha nawa ngwanwinenga wala nakuhema chikuma njuka. Likumbi limwe ngwapendele chikuma, kaha lichako kangwanukile nomu ngwatambukile numba nguhete kuzuvo yamiko.
Halwola kana, mama apwile Chinjiho chaYehova. Mama angukafwilenga nguhake mangana kuvyuma afwelelelele, oloze hakavanga kahashileko mwomwo ngwazangilenga chikuma kwasa ngunja yabaseball. Kakavulu nge nguli nakulilongesa ngunja kaneyi muchivaza, kangwevwilenga nazalako. Vishinganyeka vyami vyosena vyapwile kaha kukuhema kana. Ngwazangilenga chikuma kwasa ngunja vavuluka ngwavo baseball.
Omu ngwapwile nakwasa ngunja kaneyi ngwalivulumwine chikuma, halwola kana ngwapwile namyaka yakusemuka 29. Omu ngwayoyele, ngwechele jino kuya nakwashila kumafuchi amanene. Oloze ngwapwilenga kaha nakulongesa vaze vashilenga ngunja kaneyi, vaze vapwile kwakamwihi nangalila ngwatwaminenga.
OMU MBIMBILIYA YALUMWINE KUYOYA CHAMI
Mu 1957, vangulanyine kuya kukunguluka changalila chaVinjiho jaYehova chize chapwilile muchivaza muze ngwashililenga baseball. Omu ngwapwile kukukunguluka kana ngwamwene chihandwa chapwile hali Vinjiho jaYehova navatu vaze vajilenga halwola twashilenga ngunja kana. Vyuma ngwalinangwile nakumona hakukunguluka kanechi, vyangulingishile nguputuke kulinangula Mbimbiliya naVinjiho jaYehova nakuyanga navo kukukunguluka.
Vyuma vyavivulu ngwalinangwile muMbimbiliya vyangukunywile. Chakutalilaho, Yesu ahanjikile ngwenyi hamakumbi akukuminyina, tumbaji twenyi navakambulula mujimbu wamwaza waWangana waKalunga mukaye kosena. (Mateu 24:14) Ngwalinangwile nawa nge vaka-Kulishitu vamuchano kaveshi kwambulula mujimbu wamwaza mangana vawanyineho jimbongoko. Yesu ambile ngwenyi: “Mwatambwile chawana, hanenunga nawa chawana.”—Mateu 10:8.
Omu ngwalinangwilenga Mbimbiliya, ngwesekeselenga vyuma yahanjika Mbimbiliya navyuma ngwamwene kuli Vinjiho jaYehova. Ngwevwilenga kuwaha hakumonomu vambulwilenga mujimbu wamwaza waWangana waKalunga mukaye kosena chakuzeneka kulitwamina. Chikupu vene, vasolwele muchima uze Yesu alwezele vaka-Kulishitu ngwenyi vatela kupwa nawo. Ngocho omu ngwatangile mazu ahanjikile Yesu ahali Mako 10:21 akwamba ngwavo “Twaya upwenga umuka-kungukavangiza,” ngwafwililile jino kupwa nguChinjiho.
Chipwe ngocho, kachapwile chachashi kulinga chuma kanako. Chakutalilaho, hamyaka yayivulu ngwahemenenga njuka kuzachisa nambala yize yapwile nakungutokwesa hakutapa vakwetu. Chipwe ngocho, ngwalinangwile muMbimbiliya nge Kalunga ahunga vaka-kulemesa “kalunga waKutokwa,” navaka-chipululu. (Isaya 65:11; Wavaka-Kolose 3:5) Echi changulingishile ngulitwamine njuka. Sondo vene yize ngwechele kuhema njuka, nambala yami yangukafwile ngutape vakwetu. Vatu vangulumbilishile mwomwo yakuhona kuhema njuka chalumingo chize, ngocho vangushinyinyikile mangana nguheme cheka, oloze ngwakanyine. Kangwasakile cheka kuhema njukako.
Halikumbi vene lize vangumbapachishile hakukunguluka chaVinjiho jaYehova, ngwalitalasanyine nawa nacheseko chikwavo chize chesekele ‘mutu wami wamuhya.’ (Wavaka-Efwesu 4:24) Nachingoloshi omu ngwakindulukile kuzuvo yavangeji kuze ngwapwilenga nakusavala, ngwawanyine pwevo uze apwile kajila kami kunyima chikuma nemana hachikolo chakapete kami. Kaha ambile ngwenyi: “Sammy nguneza musonyi, mangana tulihizumune.” Oloze ngwamulwezele ngwami “Kangute,” ami jino nguli nakukavangiza jindongi jamuMbimbiliya mukuyoya chami. (Wavaka-Kolinde 1, 6:18) Kaha alikomokelele nakwamba ngwenyi, “Ngwove ika?” Kaha aputukile kuhombwanyisa jindongi jamuMbimbiliya jize jahanjika haujila nakungushinjila ngwenyi twatela kuputuka cheka ujila wetu. Chipwe ngocho, ngwengilile mukapete kami nakulisokelelamo. Oholyapwa ngwapwa nguwakuwahilila chikuma, mwomwo kufuma vene haze vangumbapachishile mu 1958, ngunalamenga lika kulonga chami nakuhona kukindulukila kuvilinga vize ngwalingilenga kunyima.
OMU NGUNANGANYALA
Nguli nakwivwa nge ngunahase kusoneka mukanda wamuundu hakulumbununa vyuma ngunanganyala mukuyoya chami mwomwo yakukavangiza jindongi jamuMbimbiliya. Vyuma vimwe shina, nguli jino namasepa vamwenemwene, nakupwa nguwakuwahilila mukuyoya chami.
Namakumbi ano ngweji kwasanga lika ngunja vavuluka ngwavo baseball, oloze kangwayimona kupwa yayilemu chikumako. Omu ngwashilenga ngunja kana vatu vanguvumbikile chikuma nakupwa nawa najimbongo jajivulu, oloze vyosenevi vyapwile vyamavokovoko. Usoko wami naKalunga hamwe kaha navandumbwami nawililanga haya myaka yosena. Mbimbiliya yamba ngwayo: “Kaye kali nakuhita hamwe nakufwila chako, oloze ou eji kulinganga mwaya muchima waKalunga mwatwamanga haya myaka yosena.” (WaYowano 1, 2:17) Oholyapwa ngwazanga chikuma Yehova Kalunga navatu jenyi kuhambakana kala chuma.
LINANGULE VIKWAVO
MUJIMBU WAMWAZA WAKUFUMA KULI KALUNGA
Uno Jindongi JamuMbimbiliya Jeji Kutunganyalisanga Ngachilihi?
Yesu alumbunwine ovyo twasakila kututwaminyina, najindongi jivali jize japwa jajilemu chikuma.
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn lug_Latn cjk_Latn cjk_Latn tso_Latn cjk_Latn cjk_Latn cjk_Latn